In nomine sanctæ et individuæ Trinitatis, ego Hugo, Dei gracia Senonensis archiepiscopus. Fructuose rector pro se ipso orat cum pro subjectorum quiete laborat. Hoc itaque intuitu, dum curis exterioribus deservimus, universis notificari volumus quod Stephanus qui Coctanum cognominatur, casamentum suum, quod habet in nemore quod Palestel appellatur, quicumque illud de ipso teneat, canonicis Sancti-Mariani Autissiodori habendum imperpetuum, sub tali distinctione concessit atque laudavit, ipsum nemus ad omnes suas utilitates faciendas per omnes domos suas, excepto hoc quod eis nec dare, nec vendere licebit, imperpetuum concessit, salvo tamen hominum jure qui usuaria sua habent in nemore. Sed et si agros suos voluerint dilatare, de ipso nemore eis licuerit disrumpere et excolere ita ut aratura existente contigua inter agrum et agrum nullum sit intervallum. Ad victum animalium suorum tam porcorum quam ceterorum animalium omnes pastus nemoris pari modo concessit. Ut igitur hoc ratum inconvulsum permaneat, litteris annotari, sigillique nostri impressione fecimus consignari. Hujus rei testes sunt: Willelmus, prepositus; Ilbertus, canonicus; Theobaudus, monetarius; Odo de Ermolio.